**Návrh**

**Predbežné stanovisko**

**k návrhu smernice Európskeho parlamentu a Rady, ktorou sa menia smernice 2006/43/ES, 2013/34/EÚ, (EÚ) 2022/2464 a (EÚ) 2024/1760, pokiaľ ide o určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti**

**I.** **VŠEOBECNÁ ČASŤ**

1. **Názov**

Návrh smernice Európskeho parlamentu a Rady, ktorou sa menia smernice 2006/43/ES, 2013/34/EÚ, (EÚ) 2022/2464 a (EÚ) 2024/1760, pokiaľ ide o určité požiadavky   
na vykazovanie informácií o udržateľnosti podnikov a náležitú starostlivosť podnikov v oblasti udržateľnosti

1. **Číslo a dátum zverejnenia dokumentu EK**

COM (2025) 81 final, 26.2.2025

1. **Gestor**

Ministerstvo financií Slovenskej republiky

1. **Spolugestor**

Ministerstvo hospodárstva Slovenskej republiky

1. **Stupeň dôležitosti návrhu**

S

1. **Časový priebeh rozhodovacieho procesu v EÚ**

Q4/2025

1. **Druh rozhodovacieho procesu v EÚ**

Riadny legislatívny postup

1. **Stručné zhrnutie obsahu a cieľa návrhu**

Návrh smernice je súčasťou balíka Omnibus I k zjednodušovaniu pravidiel EÚ, ktorého obsahom sú aj ďalšie dva samostatné legislatívne návrhy (odklad začatia uplatňovania určitých ustanovení v oblasti vykazovania informácií o udržateľnosti (smernica (EÚ) 2022/2464) a náležitej starostlivosti (smernica (EÚ) 2024/1760) a revízia nariadenia Európskeho parlamentu a Rady (EÚ) 2023/956 z 10. mája 2023, ktorým sa zriaďuje mechanizmus uhlíkovej kompenzácie na hraniciach).

Cieľom návrhu smernice je znížiť záťaž spojenú s vykazovaním a posilniť konkurencieschopnosť podnikov EÚ, pričom by sa zároveň mali zachovať ciele politiky obsiahnuté v Európskej zelenej dohode[[1]](#footnote-1) a akčnom pláne o udržateľnom financovaní[[2]](#footnote-2).

K čl. 1 návrhu smernice: zmeny smernice 2006/43/ES

Podniky, ktorým vznikne povinnosť zahrnúť do výročnej správy vykazovanie informácií o udržateľnosti, sú povinné podľa čl. 34 (1) aa) smernice 2006/43/ES zabezpečiť limitované uistenie tohto vykazovania. Súčasné znenie čl. 26a (3) smernice 2006/43/ES pritom predpokladá v neskoršej fáze prechod na primerané uistenie, ktoré bude vyžadovať vyššie finančné náklady. S cieľom predísť zvýšeniu nákladov na uistenie pre podniky sa uvedené ustanovenie o možnosti prechodu na primerané uistenie návrhom ruší. Zároveň sa tiež ruší povinnosť pre EK vydať štandardy k limitovanému uisteniu do 1. októbra 2026, pričom EK sa v tejto oblasti zaväzuje vydať do roku 2026 cielené usmernenia pre uistenie, v ktorých objasní potrebné postupy, ktoré majú poskytovatelia uistenia vykonávať v rámci svojej zákazky na limitované uistenie.

K čl. 2 návrhu smernice: zmeny smernice 2013/34/EÚ

Medzi najvýznamnejšie zmeny tohto článku patrí:

* významné zníženie rozsahu vykazujúcich podnikov [čl. 19a (1), čl. 29a (1), čl. 40a]

Podľa súčasného znenia čl. 19a (1) smernice 2013/34/EÚ majú povinnosť zahrnúť   
do výročnej správy vykazovanie informácií o udržateľnosti veľké podniky a malé a stredné podniky, ktorých cenné papiere sú prijaté na obchodovanie na regulovanom trhu EÚ s výnimkou mikropodnikov. V snahe zmierniť zaťaženie podnikov spojené s vykazovaním sa navrhuje, aby tejto povinnosti na úrovni individuálnej výročnej správy podliehali len veľké podniky s priemerným počtom viac než 1 000 zamestnancov počas účtovného roka. Rovnako sa obmedzuje rozsah tejto povinnosti na úrovni konsolidovanej výročnej správy  
na materské podniky veľkých skupín s priemerným počtom viac než 1 000 zamestnancov   
na konsolidovanom základe počas účtovného roka. Vo vzťahu k povinnosti uložiť správu o udržateľnosti upravenú v čl. 40a smernice 2013/34/EÚ, ktorá sa týka vykazovania informácií o udržateľnosti na úrovni skupiny zahraničného konečného materského subjektu, sa navrhuje jej obmedzenie len na veľké účtovné jednotky.

* hodnotový reťazec [čl. 19a (3), čl. 29a (3), čl. 29b (4), čl. 34 (2a)]

V článku 19a ods. 3 smernice 2013/34/EÚ sa vyžaduje, aby podniky vykazovali informácie o vlastných činnostiach a o svojom hodnotovom reťazci. V snahe znížiť záťaž spojenú s vykazovaním pre tie podniky v hodnotovom reťazci, ktoré nie sú povinné vykazovať informácie o svojej udržateľnosti, by sa vykazujúci podnik na účely vykazovania informácií o udržateľnosti nemal snažiť získať od podnikov usadených v Únii alebo mimo nej v jeho hodnotovom reťazci, ktoré majú v priebehu účtovného roka v priemere do 1 000 zamestnancov, žiadne informácie, ktoré presahujú rámec informácií uvedených v štandardoch na dobrovoľné použitie podnikmi, od ktorých sa vykazovanie informácií o ich udržateľnosti nevyžaduje. Uvedené sa navrhuje aj vo vzťahu ku konsolidovanému vykazovaniu informácií o udržateľnosti. Zároveň sa upresňuje, že uvedené obmedzenie má byť rešpektované aj v rámci požiadaviek štandardov vykazovania informácií o udržateľnosti ako aj na účely vyhotovenia názoru týkajúceho sa uistenia.

* ESRS (európske štandardy vykazovania informácií o udržateľnosti) [čl. 29b (1), čl. 29ca]

V snahe zabrániť zvýšeniu administratívnej záťaže sa navrhuje zrušiť splnomocňovacie ustanovenie EK na prijatie odvetvových štandardov vykazovania. Zrušiť sa navrhujú aj štandardy pre stredné podniky a malé podniky, ktorých cenné papiere sú prijaté na obchodovanie na regulovanom trhu EÚ, a to v nadväznosti na ich vyňatie z rozsahu vykazujúcich podnikov. S cieľom podpory dobrovoľného uplatňovania vykazovania informácií o udržateľnosti podnikmi, ktoré nie sú v rozsahu povinnosti vykazovania, sa EK zaväzuje vydať dobrovoľné štandardy formou delegovaného aktu.

* taxonómia súvisiaca s vykazovaním [čl. 19b a čl. 29aa]

Navrhuje sa, aby veľkým podnikom, ktoré majú v priemere viac než 1 000 zamestnancov a čistý obrat nepresahujúci 450 000 000 eur počas účtovného roka, bolo umožnené flexibilnejšie zverejňovanie informácií uvedených v článku 8 nariadenia (EÚ) 2020/852. Uvedené sa navrhuje aj vo vzťahu k materským podnikom.

* kolektívna zodpovednosť za zverejnenie výročnej správy [čl. 33(1)]

Navrhuje sa spresniť, že kolektívna zodpovednosť členov správnych, riadiacich a dozorných orgánov podniku, pokiaľ ide o digitalizáciu výročnej správy, sa obmedzuje na jej uverejnenie v jednotnom elektronickom formáte vrátane digitálneho označenia.

K čl. 3 návrhu smernice: zmeny smernice (EÚ) 2022/2464

S cieľom zohľadniť zúženie rozsahu podnikov, na ktoré sa vzťahuje vykazovanie informácií o udržateľnosti podľa článkov 19a a 29a smernice 2013/34/EÚ, sa navrhuje vylúčiť dotknuté podniky aj zo smernice (EÚ) 2022/2464 (tzv. smernica CSRD).

K čl. 4 návrhu smernice: zmeny smernice (EÚ) 2024/1760 (tzv. smernica CSDDD)

Smernica CSDDD bola prijatá 13. júna 2024 a jej cieľom je zvýšiť zodpovednosť podnikov za dodržiavanie ľudských práv a environmentálnych štandardov, a tým reagovať na globálne výzvy v týchto oblastiach a prispieť k ambícii EÚ prejsť na udržateľné a klimaticky neutrálne hospodárstvo. Smernica požaduje od spoločností, aby identifikovali a riešili nepriaznivé vplyvy na ľudské práva a životné prostredie v rámci svojich činností, ako aj v rámci činností svojich dcérskych spoločností a v ich reťazcoch činností. Napriek tomu, že smernica CSDDD zahŕňa niekoľko mechanizmov na zabezpečenie proporcionality a zamedzenie presunu regulačného zaťaženia na obchodných partnerov, predstavuje značnú regulačnú záťaž, a preto je cieľom tohto návrhu zjednodušiť a objasniť rámec uplatňovania smernice na hodnotový reťazec, znížiť zaťaženie spoločností, zvýšiť právnu istotu a vytvoriť rovnaké podmienky v EÚ.

Článok 4 smernice mení smernicu CSDDD v týchto hlavných bodoch: rozširuje rozsah maximálnej harmonizácie, zameranie náležitej starostlivosti na priamych obchodných partnerov, zúženie pojmu „zainteresovaná strany“, odstránenie povinnosti ukončiť obchodný vzťah ako krajné opatrenie pri nedodržiavaní náležitej starostlivosti, zníženie frekvencie pravidelného monitorovania primeranosti a účinnosti opatrení náležitej starostlivosti, odstránenie minimálneho stropu pre pokuty a objasnenie zásad týkajúcich sa peňažných pokút, odstránenie aspektov doložky o občianskoprávnej zodpovednosti a pravidiel týkajúcich sa žalôb v zastúpení, zmena ustanovení o vykonávaní plánov klimatickej transformácie, vypustenie doložky o preskúmaní, pokiaľ ide o finančné služby, a urýchlenie prijatia prvého súboru (všeobecných) vykonávacích usmernení Komisiou.

K ods. 1 – v čl. I ods. 1 písm. c) smernice CSDDD sa zosúlaďuje opis predmetu úpravy smernice so zmenami navrhovanými v č. 22 ods. 1, pokiaľ ide o vykonávania plánov transformácie na zmierňovanie klímy;

K ods. 2 – v čl. 3 ods. 1 písm. n) smernice CSDDD sa navrhuje nová definícia pojmu „zainteresované strany“ s cieľom zúžiť rozsah tohto pojmu len na pracovníkov a ich zástupcov a na osoby a komunity, ktorých práva alebo záujmy sú alebo by mohli byť „priamo“ ovplyvnené výrobkami, službami a činnosťami spoločnosti, jej dcérskych spoločností a jej obchodných partnerov.

K ods. 3 – čl. 4 smernice CSDDD sa nahrádza novým znením s cieľom maximalizovať úroveň harmonizácie. Rozširuje sa úroveň harmonizácie na dodatočné ustanovenia smernice, ktorými sa upravujú základné aspekty procesu náležitej starotlivosti.

K ods. 4 – v čl. 8 smernice CSDDD dochádza k úprave a doplneniu ustanovení, ktoré sa týkajú reťazca činností, na ktoré sa vzťahuje povinnosť identifikácie a posudzovania skutočných a potenciálnych nepriaznivých vplyvov tak, že sa zúžuje táto povinnosť len na priamych obchodných partnerov. Povinné subjekty by mali byť v zmysle návrhu povinné vykonávať hĺbkové posúdenie len na úrovni priamych obchodných partnerov. Vo vzťahu k nepriamym obchodným partnerom návrh smernice dopĺňa v čl. 8 smernice CSDDD ods. 2a, ktorý definuje, že spoločnosť vykonáva hĺbkové hodnotenie vo vzťahu k nepriamym obchodným partnerom len v prípade, že disponuje vierohodnými informáciami o tom, že došlo k porušeniu na úrovni nepriameho obchodného partnera. V zámere obmedziť účinok prenosu zaťaženia na MSP, návrh smernice dopĺňa v čl. 8 ods. 5, ktorým dochádza k obmedzeniu tzv. trcikle-down efektu na spoločnosti s menej než 500 zamestnancami tým, že veľké spoločnosti budú môcť od týchto spoločností požadovať v rámci mapovania hodnotového reťazca len informácie uvedené v štandarde vykazovania informácií o udržateľnosti VSME[[3]](#footnote-3), pokiaľ nie sú potrebné dodatočné informácie.

K ods. 5 a ods. 6 – v čl. 10 a 11 smernice CSDDD dochádza k nahradeniu ods. 6, resp. ods. 7 novými zneniami, ktoré reflektujú zmeny súvisiace s odstránením povinnosti ukončiť obchodný vzťah ako krajným opatrením pri nedodržiavaní náležitej starostlivosti, a to v prípade skutočných aj potenciálnych nepriaznivých vplyvoch. Návrh smernice zavádza novú možnosť spočívajúcu v možnosti pozastaviť obchodný vzťah v prípade, ak zo strany jeho dodávateľa dochádza k závažným nepriaznivým vplyvom, ktoré sa iným spôsobom nepodarilo odstrániť.

K ods. 7 – v čl. 13 smernice CSDDD dochádza k úprave ods. 3 tak, že sa mení písm. a) a vypúšťajú sa písmená c) a e) s cieľom objasniť, že spoločnosti sú povinné spolupracovať len s „relevantnými“ zainteresovanými stranami a nemusia konzultovať so všetkými možnými skupinami zainteresovaných strán. Spoločnosti sa môžu obmedziť na tie zainteresované strany, ktoré majú súvis s konkrétnou fázou vykonávaného procesu náležitej starostlivosti.

K ods. 8 – v čl. 15 smernice CSDDD dochádza k zmene textácie v súvislosti s predĺžením intervalov posudzovania primeranosti a účinnosti opatrení náležitej starostlivosti z jedného roka na päť rokov. Ustanovenie zároveň počíta s možnosťou vykonania *ad hoc* posúdenia, ak sa pred dátumom pravidelného posudzovania objavia skúsenosti, že opatrenia nie sú dostatočné.

K ods. 9 – v čl. 19 ods. 3 smernice CSDDD sa upravujú požiadavky na Komisiu tak, aby všeobecné usmernenia s praktickými návodmi a najlepšími postupmi v súvislosti s tým, ako vykonávať náležitú starostlivosť v súlade so smernicou, sprístupnila o pol roka skôr.

K ods. 10 – v čl. 22 ods. 1 smernice CSDDD sa upravujú náležitosti týkajúce sa plánov transformácie spoločností na zmierňovanie zmeny klímy s cieľom zabezpečiť väčšiu právnu zrozumiteľnosť a zosúladenie smernice CSDDD s režimom vykazovania informácií o udržateľnosti podľa smernice CSRD. Návrh objasňuje, že plán by mal zahŕňať plánované a prijaté vykonávacie opatrenia. Prijatie tohto plánu a jeho pôvodný a aktualizovaný návrh naďalej podlieha administratívnemu dohľadu.

K ods. 11 – v čl. 27 ods. 4 smernice CSDDD sa upravujú pravidlá pre ukladanie sankcií tak, že Komisia vypracuje usmernenia pre stanovenie pokút (nástroj, ktorý existuje aj v iných oblastiach, napr. právo hospodárskej súťaže a ochrana údajov) v spolupráci s členskými štátmi, pričom sa zakazuje stanoviť horné ohraničenie pokút, ktoré by bránilo dozorným orgánom ukladať sankcie v súlade s faktormi a zásadami stanovenými v článku 27 ods. 1 a 2 smernice CSDDD. Taktiež sa v návrhu vypúšťa požiadavka, aby bola pokuta úmerná čistému celosvetovému obratu spoločnosti.

K ods. 12 – čl. 29 smernice CSDDD, ktorý sa týka občianskoprávnej zodpovednosti sa mení tak, že dochádza k vypusteniu odseku 1, odseku 3 písm. d) a odseku 7 a menia sa odseky 2, 4 a 5 tak, že sa odstraňuje osobitný celoúnijný režim zodpovednosti v smernici CSDDD, vypúšťa sa osobitná požiadavka pokiaľ ide o povoľovanie žalôb v zastúpení vzhľadom na rôzne pravidlá a tradície na vnútroštátnej úrovni a vypúšťa sa taktiež požiadavka na členské štáty zabezpečiť, aby sa pravidlá zodpovednosti uplatnili imperatívnym spôsobom v prípadoch, keď rozhodným právom pri nárokoch v takejto súvislosti nie je vnútroštátne právo daného členského štátu.

K ods. 13 – v čl. 36 smernice CSDDD sa vypúšťa odsek 1, t.j. doložka o preskúmaní smernice, na základe ktorej by Komisia musela Európskemu parlamentu a Rade predložiť „najneskôr do 26. júla 2026“ správu o potrebe stanoviť dodatočné požiadavky náležitej starostlivosti v oblasti udržateľnosti prispôsobené regulovaným finančným podnikom, pokiaľ ide o poskytovanie finančných služieb a investičné činnosti.

K čl. 5 návrhu smernice: transpozícia

Navrhuje sa transpozičná lehota 12 mesiacov.

1. **Súlad so zásadou subsidiarity**

K návrhu smernice týkajúceho sa smerníc 2006/43/ES, 2013/34/EÚ a smernice (EÚ) 2022/2464:

Zverejňovanie informácií o udržateľnosti v EÚ je už upravené v smernici 2013/34/EÚ, ktorá bola zmenená smernicou CSRD. Spoločnými pravidlami vykazovania informácií o udržateľnosti a ich uistenia sa zabezpečujú rovnaké podmienky pre spoločnosti usadené v rôznych členských štátoch. Spoločnostiam, ktoré pôsobia na cezhraničnom základe, by výrazné rozdiely v požiadavkách na vykazovanie informácií o udržateľnosti a uistenie medzi členskými štátmi spôsobili dodatočné náklady a zložitosť, v dôsledku čoho by došlo k narušeniu jednotného trhu. Ak členské štáty konajú samostatne, nedokážu zmeniť existujúce právne predpisy EÚ s cieľom znížiť zaťaženie spoločností.

K návrhu smernice týkajúceho sa smernice CSDDD:

Smernicou CSDDD sa zabezpečujú rovnaké podmienky v celej Európskej únii harmonizáciou pravidiel náležitej starostlivosti podnikov v oblasti udržateľnosti v kontexte rozdielnych existujúcich právnych predpisov o náležitej starostlivosti na úrovni členských štátov. V tejto súvislosti cieľ zjednodušenia a zefektívnenia požiadaviek náležitej starostlivosti a súvisiacich ustanovení o verejnoprávnom a súkromnoprávnom presadzovaní nie je možné dosiahnuť na úrovni samotných členských štátov. Preto je potrebné opatrenie na úrovni EÚ.

II. STANOVISKO SLOVENSKEJ REPUBLIKY

1. **Zhodnotenie vplyvu návrhu na Slovenskú republiku**

K návrhu smernice týkajúceho sa smerníc 2006/43/ES, 2013/34/EÚ a smernice (EÚ) 2022/2464:

Slovenská republika ustanovenia smernice CSRD týkajúce sa vykazovania informácií o udržateľnosti vo výročnej správe transponovala do zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“), pričom transpozícia bola uskutočnená v rámci transpozičného termínu, ktorý bol určený do 6. júla 2024. V súlade   
so smernicou CSRD bol v zákone o účtovníctve ustanovený aj postupný začiatok vykazovania pre jednotlivé skupiny účtovných jednotiek. Zníženie rozsahu podnikov, ktorým vznikne povinnosť vykazovania informácií o udržateľnosti vo výročnej správe sa významne prejaví aj v podmienkach Slovenskej republiky. Navrhované zmeny v oblasti vykazovania informácií o udržateľnosti predstavujú zníženie administratívnej záťaže pre dotknuté účtovné jednotky (obchodné spoločnosti), ktoré Slovenská republika víta. Navrhované zmeny v článku 2 a 3 návrhu smernice (smernica 2013/34/EÚ a smernica (EÚ) 2022/2464) si vyžiadajú ich prevzatie do zákona o účtovníctve. V prípade prijatia navrhovaných úprav v čl. 2 návrhu smernice týkajúcich sa kolektívnej zodpovednosti za zverejnenie výročnej správy bude potrebné ich zapracovať do zákona č. 513/1991 Zb. Obchodný zákonník v znení neskorších predpisov

K návrhu smernice týkajúceho sa smernice CSDDD:

Smernica CSDDD do právneho poriadku SR zatiaľ transponovaná nebola a spoločnosti ju ešte neuplatňujú. Prípravné práce na tvorbe nového predpisu, ktorým bude smernica transponovaná boli spustené a dotknuté subjekty sa postupne oboznamujú s požiadavkami, ktoré na ne budú kladené. Posun transpozičnej lehoty a následne aj lehoty na začatia uplatňovania smernice, ktoré boli prijaté návrhom smernice „stop the clock“, bol prvým krokom k tomu, aby sa povinné spoločnosti a Slovenská republika pripravili na nové povinnosti vyplývajúce zo smernice CSDDD. SR víta kroky, ktoré smerujú k uvoľneniu administratívnej záťaže pre dotknuté podniky pri vykonávaní náležitej starostlivosti v oblasti udržateľnosti, ako napríklad zúženie frekvencie pravidelného monitorovania a taktiež zúženie povinnosti identifikácie a posudzovania nepriaznivých vplyvov na priamych obchodných partnerov. Taktiež vo vzťahu odbremeniť malé a stredné podniky sa eliminuje možnosť tzv. „trickle-down“ efektu.

1. **Pozícia Slovenskej republiky**

K návrhu smernice týkajúceho sa smerníc 2006/43/ES, 2013/34/EÚ a smernice (EÚ) 2022/2464

Slovenská republika v záujme čo najskoršieho schválenia návrhu smernice podporuje jej ciele týkajúce sa zníženia administratívnej záťaže podnikov. Z komplexného hľadiska je nevyhnutné v rámci rokovaní zodpovedať viacero otázok, ktoré môžu mať vplyv na praktické uplatňovanie návrhu smernice. Vzhľadom na nejasné ustanovenia návrhu smernice považujeme za dôležité upresniť niektoré špecifikácie návrhu smernice. Počas rokovaní o návrhu smernice budeme klásť dôraz na to, aby znenie smernice bolo jasné a zrozumiteľné, aby bolo možné jednoznačne stanoviť povinnosti a práva jednotlivých dotknutých subjektov a aby sa zároveň zabezpečilo splnenie cieľov návrhu smernice. Vo vzťahu k navrhovaným zmenám smernice CSRD je zároveň potrebné v rámci rokovaní zdôrazňovať potrebu zachovania rovnakých pravidiel v rámci EÚ, a to najmä vo vzťahu k podnikom z prvej vlny, ktorých sa súbežne predložený legislatívny návrh týkajúci sa odkladu začatia uplatňovania určitých požiadaviek smernice CSRD netýka.

K návrhu smernice týkajúceho sa smernice CSDDD:

Slovenská republika podporuje navrhnuté iniciatívy smerujúce k zníženiu administratívnej záťaže a zjednodušeniu regulačných požiadaviek pre podniky pri dodržiavaní pravidiel v oblasti udržateľnosti. Zároveň by SR uvítala aj ďalšie návrhy, ktoré by smerovali k uvoľneniu režimu nastaveného v smernici CSDDD a ktoré bude SR pri rokovaniach podporovať. Je nevyhnutné, aby revízia smernice bola jasná a zrozumiteľná a na tento účel boli v rámci rokovaní vyjasnené viaceré nové pojmy, ktoré sa v texte návrhu smernice vyskytujú. Zrozumiteľnosť pojmov je kľúčová pre správnu transpozíciu, zabezpečenie právnej istoty a predvídateľnosti pre slovenské podniky, ako aj harmonizáciu uplatňovaných pravidiel naprieč členskými štátmi. Slovenská republika je pripravená aktívne sa podieľať na ďalšom legislatívnom procese s cieľom dosiahnuť finálne znenie smernice, ktoré bude vyvážené a zohľadní potreby všetkých zainteresovaných strán, vrátane podnikateľského prostredia.

III. VPLYVY NA VYBRANÉ OBLASTI

|  |  |  |  |  |  |  |
| --- | --- | --- | --- | --- | --- | --- |
| **1. Vybrané vplyvy materiálu** | |  |  |  |  |  |
| **Vplyvy na rozpočet verejnej správy** | ☐ | **Pozitívne** |  | **Žiadne** |  | **Negatívne** |
| z toho rozpočtovo zabezpečené vplyvy, v prípade identifikovaného negatívneho vplyvu | ☐ | Áno |  | Nie | ☐ | Čiastočne |
| **v tom vplyvy na rozpočty obcí a vyšších územných celkov** | ☐ | **Pozitívne** |  | **Žiadne** | ☐ | **Negatívne** |
| z toho rozpočtovo zabezpečené vplyvy, v prípade identifikovaného negatívneho vplyvu | ☐ | Áno | ☐ | Nie | ☐ | Čiastočne |
| Vplyv na dlhodobú udržateľnosť verejných financií v prípade vybraných opatrení \*\*\* | ☐ | Áno |  |  |  | Nie |
| **Vplyvy na limit verejných výdavkov** | ☐ | **Pozitívne** |  | **Žiadne** | ☐ | **Negatívne** |
| **Vplyvy na podnikateľské prostredie** |  | **Pozitívne** |  | **Žiadne** |  | **Negatívne** |
| z toho vplyvy na MSP |  | Pozitívne |  | Žiadne | ☐ | Negatívne |
| Mechanizmus znižovania byrokracie a nákladov sa uplatňuje: | ☐ | Áno |  |  |  | Nie |
| **Sociálne vplyvy** | ☐ | **Pozitívne** |  | **Žiadne** | ☐ | **Negatívne** |
| **Vplyvy na životné prostredie** | ☐ | **Pozitívne** |  | **Žiadne** | ☐ | **Negatívne** |
| Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov | ☐ | Áno |  |  |  | Nie |
| **Vplyvy na informatizáciu spoločnosti** |  | **Pozitívne** |  | **Žiadne** | ☐ | **Negatívne** |
| **Vplyvy na služby verejnej správy pre občana, z toho**  **vplyvy služieb verejnej správy na občana** | ☐ | **Pozitívne** |  | **Žiadne** | ☐ | **Negatívne** |
| **vplyvy na procesy služieb vo verejnej správe** |  | **Pozitívne** |  | **Žiadne** | ☐ | **Negatívne** |
| **Vplyvy na manželstvo, rodičovstvo a rodinu** | ☐ | **Pozitívne** |  | **Žiadne** | ☐ | **Negatívne** |

Návrh smernice nebude mať vplyv na rozpočet verejnej správy, limit verejných výdavkov,   
informatizáciu spoločnosti, sociálne vplyvy a ani vplyvy na služby verejnej správy pre občana, či životné prostredie a manželstvo, rodičovstvo a rodinu. Návrh smernice bude mať pozitívny vplyv na podnikateľské prostredie.

Komisia v pracovnom dokumente k návrhu smernice konštatuje, že vzhľadom na naliehavú potrebu predloženia návrhu nebolo možné vypracovať úplné posúdenie vplyvu.

V podmienkach SR sa pri transpozícii smernice CSRD odhadovalo 830 účtovných jednotiek (obchodné spoločnosti) s povinnosťou vykazovania informácií o udržateľnosti vo výročnej správe a 230 účtovných jednotiek s povinnosťou uloženia správy o udržateľnosti do registra účtovných závierok. Povinnosť vykazovania informácií o udržateľnosti vo výročnej správe podľa súčasného znenia smernice 2013/34/EÚ by od 1.1.2027 zmenou rozsahu vykazujúcich podnikov zanikla pre významnú časť dotknutých subjektov (obchodných spoločností).

Z uvedeného návrhu smernice vyplýva zníženie počtu vykazujúcich účtovných jednotiek a tým aj ich nákladov. Pri výpočte sa vychádzalo z údajov z registra účtovných závierok, konkrétne za účtovné obdobie roka 2023. Na základe ekonomického vývoja môžeme predpokladať, že počet účtovných jednotiek, ktorých sa nová právna úprava nemusí týkať, sa môže podľa údajov vykazovaných v účtovných závierkach od roku 2024 až 2026 zmeniť.

Zavedenie nového rozsahu vykazujúcich podnikov by znížilo počet veľkých účtovných jednotiek so súčasnou povinnosťou vykazovania informácií o udržateľnosti od roku 2024, ktorých počet zamestnancov presiahol 500 a nepresiahol 1 000 a súčasne suma ich majetku prekračuje 25 mil. eur alebo ich čistý obrat je vyšší ako 50 mil. eur (tzv. podniky z prvej vlny), pričom tieto podniky sú súčasne subjektmi verejného záujmu (napr. emitenti).

Zánik povinnosti vykazovania informácií o udržateľnosti by sa týkal aj ostatných veľkých účtovných jednotiek so súčasnou povinnosťou vykazovania od roku 2025 (tzv. podniky z druhej vlny), ktoré by spĺňali dve z troch z kritérií, ktorými sú počet zamestnancov presiahol 250 a nepresiahol 500, suma majetku viac ako 25 mil. eur, čistý obrat viac ako 50 mil. eur.

Zánik povinnosti vykazovania informácií o udržateľnosti by sa vzťahoval aj na malé a stredné podniky, ktorých cenné papiere sú prijaté na obchodovanie na regulovanom trhu EÚ, so súčasnou povinnosťou vykazovania od roku 2026 (tzv. podniky z tretej vlny).

Zavedením novej úpravy by sa znížil aj počet materských účtovných jednotiek veľkých skupín   
s povinnosťou konsolidovaného vykazovania informácií o udržateľnosti.

Podľa navrhovanej úpravy smernice sa povinnosť vykazovania informácií o udržateľnosti   
vo výročnej správe bude týkať účtovných jednotiek, ktoré zamestnávajú viac ako 1000 zamestnancov a zároveň spĺňajú veľkostné kritériá pre veľkú účtovnú jednotku. Na základe údajov z registra účtovných závierok za účtovné obdobie roka 2023 sa to bude týkať 95 účtovných jednotiek pri zostavovaní individuálnej výročnej správy.

Na úrovni skupiny, pri vykazovaní informácií o udržateľnosti v konsolidovanej výročnej správe sú navrhované podmienky viac ako 1 000 zamestnancov a veľká skupina, ktoré spĺňa 39 účtovných jednotiek. Oproti v súčasnosti platnej povinnosti konsolidovaného vykazovania informácií o udržateľnosti podľa § 20g zákona o účtovníctve na základe údajov z registra účtovných závierok za účtovné obdobie roka 2023 už nebude mať povinnosť materská účtovná jednotka veľkej skupiny, ktorej počet zamestnancov presiahol 250 a nepresiahol 1 000 zamestnancov, čo predstavuje pokles o 51 materských účtovných jednotiek.

Z návrhu smernice tiež vyplýva zánik povinnosti uloženia správy o udržateľnosti pre kótované malé a stredné podniky, ktorým by táto povinnosť v súčasnosti vyplývala od roku 2028.

Pre nepovinné vykazovanie súvisiace s taxonómiou pre určité podniky sa navrhujú podmienky viac ako 1000 zamestnancov a neprekročenie čistého obratu 450 mil. eur počas účtovného roka. Z 39 účtovných jednotiek, ktoré podľa údajov z roka 2023 zostavili konsolidovanú účtovnú závierku a mali viac ako 1000 zamestnancov a ich čistý obrat neprekročil 450 mil. eur je 20 účtovných jednotiek. Tieto účtovné jednotky, ktoré by posúdili, že ich hospodárske činnosti by súviseli s hospodárskymi činnosťami, ktoré sa podľa nariadenia (EÚ) 2020/852 považujú za environmentálne udržateľné činnosti, by mohli eliminovať svoje náklady na dodržiavanie pravidiel vykazovania v rámci taxonómie pre veľké podniky. Keďže návrh smernice v tejto veci predpokladá posúdenie účtovnou jednotkou, nie je možné presne stanoviť koľkých účtovných jednotiek sa to bude týkať.

Obdobne nevieme kvantifikovať vplyv na podnikateľské prostredie k časti návrhu smernice, ktorá vyžaduje, aby podniky vykazovali informácie o hodnotovom reťazci v rozsahu potrebnom na pochopenie ich vplyvov, rizík a príležitostí súvisiacich s udržateľnosťou. V návrhu smernice sa stanovuje tzv. horné ohraničenie hodnotového reťazca, v ktorom sa uvádza, že štandardy vykazovania informácií o udržateľnosti nesmú obsahovať požiadavky na vykazovanie, ktoré by od podnikov vyžadovali, aby od malých a stredných podnikov („MSP“) v ich hodnotovom reťazci získavali informácie nad rámec informácií, ktoré sa majú zverejniť na základe príslušného štandardu pre kótované MSP. Cieľom tohto návrhu je znížiť záťaž spojenú   
s vykazovaním a obmedziť účinok prenosu zaťaženia na menšie spoločnosti.

**Stanovisko Stálej pracovnej komisie Legislatívnej rady vlády Slovenskej republiky na posudzovanie vybraných vplyvov (ďalej len „Komisia“)**

Návrh predbežného stanoviska bol 30. apríla 2025 predložený na predbežné pripomienkové konanie, pričom Komisia v závere svojho stanoviska č. 058/2025 z 13.5.2025 vyjadrila súhlasné stanovisko s predloženým materiálom.

1. Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov z 11. decembra 2019 „Európska zelená dohoda“ [COM(2019) 640 final]. [↑](#footnote-ref-1)
2. Oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru a Výboru regiónov z 8. marca 2018 „*Akčný plán: Financovanie udržateľného rastu*“ [COM(2018) 097 final]. [↑](#footnote-ref-2)
3. Štandard VSME je štandard vykazovania informácií o udržateľnosti, ktorý môžu dobrovoľne používať MSP, na ktoré sa nevzťahujú požiadavky na vykazovanie. Cieľom tohto štandardu VSME je poskytnúť MSP jednoduchý, všeobecne uznávaný nástroj, prostredníctvom ktorého môžu poskytovať informácie o udržateľnosti bankám, veľkým spoločnostiam a iným zainteresovaným stranám, ktoré môžu takéto informácie požadovať. [↑](#footnote-ref-3)